[pic] | EUROOPAN YHTEISÖJEN KOMISSIO |

Bryssel 9.4.2008

KOM(2008) 180 lopullinen

2008/0070 (COD)

Ehdotus:

EUROOPAN PARLAMENTIN JA NEUVOSTON SUOSITUS

ammatillisen koulutuksen opintosuoritusten ja arvosanojen eurooppalaisen siirtojärjestelmän (ECVET) perustamisesta [SEK(2008) 442 SEK(2008 443]

(komission esittämä)

PERUSTELUT

1. Ehdotuksen tausta

Ehdotuksen perustelut ja tavoitteet

Kansalaisten tietojen, taitojen ja pätevyyksien jatkuva päivitys on ehdottoman tärkeää EU:n kilpailukyvyn ja sosiaalisen yhteenkuuluvuuden kannalta. Tässä yhteydessä ammatillisella koulutuksella on keskeinen asema. Kansallisten järjestelmien monimutkaisuus ja yhteistyön puuttuminen eri koulutuksen tarjoajien ja koulutusviranomaisten väliltä heikentävät kuitenkin ammatillisen koulutuksen vaikutusta. Tästä aiheutuvat esteet vaikeuttavat yksittäisten kansalaisten pääsyä koulutukseen ja eri oppimisympäristöissä hankittujen oppimistulosten yhdistämistä ja keräämistä. Ne myös hankaloittavat ihmisten liikkumista Euroopan ammattikoulutusalueella ja eurooppalaisilla työmarkkinoilla sekä ovat esteenä todelliselle elinikäiselle oppimiselle ilman rajoja.

Lissabonissa vuonna 2000 kokoontunut Eurooppa-neuvosto totesi päätelmissään, että tutkintojen selkeyttäminen ja elinikäinen oppiminen on nostettava etusijalle pyrittäessä mukauttamaan Euroopan koulutusjärjestelmiä osaamisyhteiskunnan tarpeisiin sekä korkeamman työllisyystason ja laadukkaamman työn tarjoamiseksi.

Vuonna 2002 annetussa neuvoston päätöslauselmassa ammatillisen koulutuksen tehostetun yhteistyön edistämisestä Euroopassa (Kööpenhaminan prosessi) painotettiin, että ammatillisen koulutuksen opintosuoritusten ja arvosanojen siirtojärjestelmän asettaminen etusijalle on yksi yhteisistä toimenpiteistä, joita tarvitaan ammatillisen pätevyyden ja/tai tutkintojen avoimuuden, vertailukelpoisuuden, siirrettävyyden ja tunnustamisen edistämiseksi eri maiden välillä ja eri tasoilla.

Vuonna 2004 annetussa Maastrichtin kommunikeassa ammatillisesta koulutuksesta vastaavat ministerit, komissio ja eurooppalaiset työmarkkinaosapuolet sopivat asettavansa ECVET-järjestelmän kehittämisen ja toteuttamisen etusijalle. Samat osapuolet vahvistivat tämän vuonna 2006 annetussa Helsingin kommunikeassa[1], jossa yhteisiä eurooppalaisia välineitä eli ECVET-järjestelmää pyydettiin kehittämään edelleen.

Tällä ECVET-ehdotuksella vastataan edellä kuvattuun poliittiseen toimeksiantoon.

Yleinen tausta

Toisessa maassa suoritettujen opintojen määrittämiseen, validointiin ja tunnustamiseen liittyvät vaikeudet ovat yksi suurimmista esteistä sille, ettei ammatillisen perus- ja jatkokoulutuksen alalla ole onnistuttu herättämään enempää kiinnostusta rajat ylittävään liikkuvuuteen. Lisäksi eri maissa harjoitetaan yhä enemmän elinikäistä oppimista virallisen, epävirallisen tai arkioppimisen piirissä.

Näin ollen ihmisille on voitava tarjota mahdollisuus jatkaa oppimispoluillaan ja hyödyntää oppimistuloksiaan, kun he vaihtavat oppimisympäristöä tai muuttavat maasta toiseen.

Yksi suurimmista haasteista on koulutuksen, ammatillisen koulutuksen ja tutkintojärjestelmien moninaisuus ja jopa hajanaisuus Euroopassa. Kyseessä voi olla suuri määrä erilaisia tutkintoja sekä toimivaltaisia laitoksia ja toimijoita, joiden tehtävät saattavat kattaa tutkintojen määrittämisen, opintojen arviointi- ja validointimenettelyt, koulutustavoitteiden asettamisen, oppimistulosten sisällön määrittelyn ja koulutusohjelmien toteuttamisen. Mukana voi olla ministeriöitä, virastoja, ammattialojen edustajia, yrityksiä, työmarkkinaosapuolia, kauppakamareita, kansalaisjärjestöjä jne. Joissakin tapauksissa kansalliset viranomaiset voivat valtuuttaa koulutuksen tarjoajat tai muut toimijat suunnittelemaan ja myöntämään tutkintoja, pisteitä jne. Joissakin tapauksissa nämä toiminnot voi olla suoraan siirretty aluetasolle tai koulutuksen tarjoajille.

Eri mailla on kansalliset puitteet, joissa määritellään tutkintotasot tai tasoja koskeva luokittelu. Nämä puitteet voivat olla suunniteltuja koulutuksen tai koulutusjaksojen järjestämiseen, mutta näin ei välttämättä ole. Järjestelmästä myös riippuu, voidaanko tutkinto suorittaa vain yhdentyyppistä virallista koulutusohjelmaa seuraamalla vai erilaisten oppimisprosessien kautta.

Joissakin järjestelmissä tutkintojen myöntäminen perustuu kertyneisiin oppimistulosyksiköihin, joihin liittyy opintosuorituspisteitä (esimerkkeinä Yhdistyneet kuningaskunnat, Suomi, Ruotsi jne.) tai joihin ei liity opintosuorituspisteitä (esimerkkeinä Ranska, Espanja jne). Joissakin tapauksissa opintosuoritusjärjestelmiä on kehitetty osana laajempaa tutkintojärjestelmää (Skotlannin ja Walesin opintosuoritus- ja tutkintojärjestelmä) tai ne on suunniteltu tiettyjä tutkintoja varten (IFTS-järjestelmä Italiassa). Lisäksi oppimistuloksiin liittyviä yksiköitä ja pisteitä käytetään eri maissa eri tavoin, ja joissakin maissa voi olla rinnakkaisia käytäntöjä, joiden mukaan oppimistuloksille annetaan pisteitä.

Edellä esitetyn moninaisuuden vuoksi tarvitaan yhteisiä käytäntöjä ja teknisiä periaatteita edistämään keskinäistä luottamusta ja mahdollistamaan oppimistulosten siirto ja tunnustaminen rajat ylittävän liikkuvuuden yhteydessä.

Voimassa olevat aiemmat säännökset Euroopan tasolla

Tämä EVCET-ehdotus kuuluu sarjaan eurooppalaisia aloitteita, joita ovat eurooppalainen opintosuoritusten ja arvosanojen siirtojärjestelmä (ECTS), Europass-järjestelmä[2], liikkuvuutta koskeva eurooppalainen laatuperuskirja, epävirallisen ja arkioppimisen määrittämistä ja validointia koskevat Euroopan laajuiset periaatteet sekä eurooppalainen tutkintojen viitekehys elinikäisen oppimisen edistämiseksi (EQF)[3].

- ECTS-järjestelmän käyttöä korkea-asteen koulutuksen yhteydessä edistettiin opiskelijoiden, koulutuksessa olevien, vapaaehtoisten, opettajien ja kouluttajien liikkuvuudesta Euroopan yhteisössä 10 päivänä heinäkuuta 2001 annetulla Euroopan parlamentin ja neuvoston suosituksella[4]. ECVET-järjestelmän pitäisi olla yhteensopiva ECTS-järjestelmän kanssa, jotta saataisiin luotua yhteys ammatillisen koulutuksen ja korkea-asteen koulutuksen välille.

- Europass-järjestelmä perustettiin yhteisön yhteisistä puitteista tutkintojen ja pätevyyksien selkeyttämiseksi 15 päivänä joulukuuta 2004 tehdyllä Euroopan parlamentin ja neuvoston päätöksellä N:o 2241/2004/EY.

- Neuvoston vuonna 2004 antamissa päätöslauselmissa[5] sovittiin Euroopan laajuisista periaatteista, joita sovelletaan epävirallisen ja arkioppimisen määrittämisessä ja validoinnissa. Nämä periaatteet otetaan huomioon ECVET-järjestelmän toteuttamisessa.

- Liikkuvuutta koskeva eurooppalainen laatuperuskirja[6] hyväksyttiin koulutukseen liittyvästä valtioiden rajat ylittävästä liikkuvuudesta yhteisössä 18 päivänä joulukuuta 2006 annetulla Euroopan parlamentin ja neuvoston suosituksella. Sen liitteen 8 kohdassa todetaan, että liikkuvuuteen osallistujille olisi tarjottava apua oppimistulosten tunnustamisen ja sertifioinnin helpottamiseksi . ECVET-järjestelmän tarkoituksena on tukea henkilöiden liikkuvuuden laatua edellä mainitussa suosituksessa edellytetyllä tavalla.

- EQF käynnistettiin tutkintojen tunnustamista koskevista eurooppalaisista puitteista vuonna 2008 annetulla Euroopan parlamentin ja neuvoston suosituksella[7]. Se on väline kansallisten tutkintojärjestelmien ja kansainvälisten toimialakohtaisten järjestöjen kehittämien tutkintojärjestelmien tutkintotasojen vertailuun. ECVET-järjestelmä perustuu tutkintojen tunnustamista koskeviin eurooppalaisiin puitteisiin liittyville yhteisille käsitteille ja periaatteille sekä täydentää niitä. ECVET-järjestelmässä itse asiassa käytetään EQF:ää tutkintojen viitetasona.

Johdonmukaisuus suhteessa unionin muuhun politiikkaan ja muihin tavoitteisiin

ECVET-järjestelmää ei sovelleta ammattipätevyyden vastavuoroiseen tunnustamiseen säänneltyjen ammattien alalla, josta säädetään syyskuun 7 päivänä 2005 annetussa direktiivissä 2005/36/EY[8], sillä ECVET-järjestelmällä ei ole tarkoitus antaa muuttajille oikeutta yhdessä jäsenvaltiossa hankitun tutkinnon tunnustamiseen säännellyn ammatin harjoittamiseksi toisessa jäsenvaltiossa. Tältä osin ainoastaan direktiivissä asetetaan oikeudellisesti sitovia velvoitteita jäsenvaltioiden viranomaisille.

2. Kuulemiset ja vaikutusten arviointi

Asiantuntijoiden kuuleminen

Cedefopin vuonna 2005 antama kertomus ” Eurooppalaisia lähestymistapoja ammatillisen koulutuksen opintosuoritusten ja arvosanojen (siirto)järjestelmiin – arvio nykyisten opintosuoritusjärjestelmien soveltuvuudesta ammatillisen koulutuksen opintosuoritusten ja arvosanojen eurooppalaiseen siirtojärjestelmään (ECVET) ” perustuu laajalti kansainvälisiin opintosuoritusjärjestelmiin ja niiden käytäntöihin. Vuonna 2005 komissio rahoitti kahta tutkimusta[9], joissa tarkasteltiin ECVET-järjestelmää eurooppalaisen liikkuvuuden yhteydessä ammatillisen peruskoulutuksen alalla. Näissä tutkimuksissa päädyttiin siihen, että haastatellut sidosryhmät suhtautuivat myönteisesti ECVET-järjestelmän periaatteisiin. ECVET-järjestelmää pidettiin myös tärkeimpänä ammatillisten koulutusjärjestelmien kehittämisvälineenä, jolla ihmisten tarpeet ja työmarkkinoiden vaatimukset saadaan paremmin vastaamaan toisiaan. Tutkimuksissa kuitenkin painotettiin, ettei ECVET-järjestelmä ole käyttökelpoinen, jos siihen ei tehdä kulttuurisia ja teknisiä mukautuksia, joilla se saadaan vastaamaan kansallisia, alueellisia tai toimialakohtaisia vaatimuksia. Tutkimuksissa vahvistetaan, että ECVET-järjestelmää voidaan soveltaa kyseenalaistamatta nykyisiä peruskoulutusjärjestelmiä ja ammatillisia koulutusjärjestelmiä sekä sertifiointiin ja tutkintoihin liittyviä perusperiaatteita.

Komissio on lisäksi tehnyt hyödyllisiä johtopäätöksiä Leonardo da Vinci ­ohjelman puitteissa aiemmin rahoitettujen hankkeiden tuloksista, jotka ovat osoittaneet, että yksiköiden käyttö oppimistulosten mittaamisessa on sopiva ratkaisu yhdestä oppimisympäristöstä toiseen siirtyvien henkilöiden oppimistulosten siirtoon ja keräämiseen.

Intressitahojen kuuleminen (2006–2007)

Euroopan komissio toteutti marraskuusta 2006 maaliskuuhun 2007 Euroopan laajuisen kuulemisen ECVET-järjestelmää koskevasta luonnoksesta, joka perustuu komission yksiköiden valmisteluasiakirjaan ”Ammatillisen koulutuksen opintosuoritusten ja arvosanojen eurooppalainen siirtojärjestelmä (ECVET) – järjestelmä oppimistulosten siirtämiseksi, keräämiseksi ja tunnustamiseksi Euroopassa”, SEC(2006) 1431. Asiakirja perustui vuonna 2003 toimintansa aloittaneen asiantuntijaryhmän työhön. Asiantuntijaryhmässä oli mukana edustajia kaikilta koulutuksen pääaloilta (yleissivistävä, aikuis-, ammatillinen ja korkea-asteen koulutus) sekä viranomaisten, toimialojen, työmarkkinaosapuolten ja Cedefopin edustajia.

ECVET-järjestelmän luonnos esiteltiin kuulemisen yhteydessä, ja siitä keskusteltiin useissa kansallisten viranomaisten, työmarkkinaosapuolten, toimialajärjestöjen ja muiden tahojen järjestämissä kokouksissa kuulemisjakson aikana. Samaan aikaan internetissä järjestettiin julkinen kuuleminen. Kuulemisen tuloksista[10] keskusteltiin Münchenissä kesäkuussa 2007 järjestetyssä konferenssissa.

Kuulemisessa varmistui se, että ECVET-järjestelmälle on olemassa laaja tuki. Suurin osa vastaajista oli yhtä mieltä siitä, että ammatillisen koulutuksen alalle tarvitaan yhteinen eurooppalainen opintosuoritusjärjestelmä. Tuen ehdoksi kuitenkin asetettiin useita vaatimuksia ja suosituksia, jotka on otettu huomioon tässä ehdotuksessa.

Asiantuntijatiedon käyttö

Lähteenä olleet tieteenalat ja asiantuntemuksen alat

Kuulemisen jälkeen perustettiin vuonna 2007 asiantuntijaryhmä sopimaan uusista teknisistä määrittelyistä sekä tämän suosituksen taustalla olevista avainmääritelmistä. Cedefop ja Euroopan koulutussäätiö osallistuivat aktiivisesti asian valmisteluun tiiviissä yhteistyössä komission, ulkopuolisten asiantuntijoiden ja asiantuntijaryhmien kanssa.

Tiivistelmä saaduista ja huomioon otetuista asiantuntijalausunnoista

Ks. edellä

Asiantuntijalausuntojen julkistaminen

Asiantuntijaryhmän sopimat tekniset määritelmät sisältyivät ammatillisen koulutuksen neuvoa-antavan komitean käsiteltäväksi annettuun asiakirjaan, ja neuvoa-antava komitea antoi ehdotuksen pääkohtia puoltavan lausuntonsa 13. joulukuuta 2007 pidetyssä kokouksessaan.

Vaikutusten arviointi

Vaikutusten arvioinnissa korostetaan ECVET-järjestelmästä saatavaa lisäarvoa elinikäisen oppimisen edistämiseen ja liikkuvuuden esteiden vähentämiseen Euroopassa. Siinä esitetään eri vaihtoehdot, joita komissio on harkinnut etsiessään ratkaisua näihin kysymyksiin ja varmistaakseen ECVET-järjestelmän käyttöönoton.

Jos Euroopan unioni ei ryhdy toimenpiteisiin, nykyinen epätyydyttävä tilanne jatkuu, mitä useat sidosryhmät eivät voi hyväksyä, kun otetaan huomioon edellä esitetyt esteet oppimistulosten siirtämiselle ja tunnustamiselle. Tällöin ei myöskään toteutettaisi komissiolle selkeästi annettua toimeksiantoa.

Jäsenvaltiot tai Euroopan parlamentti eivät osallistuisi komission tiedonannon hyväksymiseen, joten tällöin ei saataisi aikaan toimivan ECVET-järjestelmän luomiseen ja tehokkaaseen toteuttamisen tarvittavaa poliittista sitoutumista.

Perustamissopimuksen 150 artiklan nojalla annettavalla komission suosituksella ei myöskään olisi tehokkaampaa vaikutusta kuin edellisellä vaihtoehdolla, sillä jäsenvaltiot tai Euroopan parlamentti eivät osallistu sen viralliseen hyväksymiseen. Näin ollen komission suosituksellakaan ei saataisi aikaan ECVET-järjestelmän tehokkaan toteuttamisen edellyttämää poliittista sitoutumista.

Perustamissopimuksen 149 ja 150 artiklan nojalla tehtävässä Euroopan parlamentin ja neuvoston päätöksessä hyväksyttäisiin niitä jäsenvaltioita koskevat periaatteet ja velvoitteet, jotka liittävät kansalliset järjestelmänsä ECVET-järjestelmään. Valtaosa sidosryhmistä (jäsenvaltiot, työmarkkinaosapuolet, toimialajärjestöt ja muut tahot) kuitenkin katsoo, että ECVET-järjestelmän olisi oltava vapaaehtoinen.

Perustamissopimuksen 149 ja 150 artiklan nojalla annettavan Euroopan parlamentin ja neuvoston suosituksen mukaan jäsenvaltiot sitoutuisivat käyttämään vapaaehtoisesti ECVET-järjestelmää oppimistulosten avoimuuden, vertailukelpoisuuden, siirron ja keräämisen edistämiseksi eri oppimisympäristöjen ja maiden välillä, jotta voitaisiin luoda elinikäisen oppimisen rajaton alue. Komissio pitää tätä vaihtoehtoa tarkoituksenmukaisimpana. Se vastaa parhaiten sekä jäsenvaltioiden että sidosryhmien odotuksia ja tarjoaa parhaan perustan toimivan ECVET-järjestelmän onnistuneelle toteuttamiselle sekä parhaat mahdollisuudet saavuttaa eurooppalaisen ulottuvuuden tarjoama lisäarvo.

Komission raportti vaikutusten arvioinnista on saatavilla komission internetsivustolta.

3. Ehdotukseen liittyvät oikeudelliset näkökohdat

Ehdotetun toimen lyhyt kuvaus

Ehdotetun suosituksen mukaan jäsenvaltiot sitoutuisivat käyttämään ECVET-järjestelmää vapaaehtoisuuden perusteella. Suosituksen mukaisesti luotava ECVET-järjestelmä on menetelmäkehys tutkintojen esittämiseksi oppimistulosyksiköinä, joihin liittyy pisteitä, mikä mahdollistaa oppimistulosten siirron ja keräämisen. ECVET-järjestelmä perustuu johdonmukaisten ja mielekkäiden oppimistuloksista koostuvien yksiköiden suunnitteluun eikä tutkintojen pilkkomiseen. ECVET-järjestelmän tavoitteena tai edellytyksenä ei ole yhtenäistää tutkintoja ja ammatillisia koulutusjärjestelmiä. Sen sijaan tavoitteena on parempi vertailtavuus ja yhteensopivuus. Ehdotettu suositus sisältää kaksi liitettä, joissa esitetään ECVET-järjestelmään liittyvä sanasto sekä järjestelmän keskeiset piirteet.

Suosituksena on, että jäsenvaltiot toteuttaisivat ECVET-järjestelmän vuoteen 2012 mennessä. Jäsenvaltioita kehotetaan myös kehittämään kumppanuuksia ja verkostoja Euroopan tasolla sekä kansallisella, alueellisella, paikallisella ja toimialakohtaisella tasolla tarpeen mukaan ja edistämään ja soveltamaan laadunvarmistukseen liittyviä periaatteita ammatillisessa koulutuksessa ECVET-järjestelmää toteuttaessaan. Jäsenvaltioiden olisi tarjottava sidosryhmille ja yksityishenkilöille pääsy ECVET-järjestelmää koskeviin tietoihin sekä opastusta. Jäsenvaltioiden olisi myös varmistettava, että kaikissa asianomaisissa tutkinnoissa ja toimivaltaisten viranomaisten antamissa Europass-asiakirjoissa on selkeät tiedot ECVET-järjestelmän käyttämisestä. Lisäksi jäsenvaltioita kehotetaan varmistamaan, että käytössä on toimivat koordinointi-, seuranta- ja tarkistusmekanismit, joissa nykyiset välineet on otettu huomioon, jotta voitaisiin taata aloitteiden yhdenmukaisuus eri maissa ja niiden välillä. Kansalliset tarkistukset tukisivat komission järjestämää Euroopan laajuista tarkistusta.

Ehdotuksessa kehotetaan komissiota tukemaan jäsenvaltioita näiden toteuttaessa edellä mainittuja tehtäviä, kehittämään käyttäjille ECVET-järjestelmään liittyvä opas ja välineitä, perustamaan ECVET-järjestelmän käyttäjien pilottiryhmä ja kehittämään eurooppalaista ECVET-verkostoa, jotta voidaan varmistaa laadukas ja johdonmukainen yhteistyö ECVET-järjestelmän toteuttamisessa. Lisäksi komissio seuraa toimia, joihin suosituksen perusteella ryhdytään, jotta se voisi tarvittaessa tarkistaa suositusta neljän vuoden kuluttua sen antamisesta.

Oikeusperusta

Perustamissopimuksen 149 ja 150 artikla

Toissijaisuusperiaate

Ehdotuksen tavoitteet saavutetaan paremmin yhteisön toimilla seuraavista syistä:

- Ehdotus tarjoaa asianomaisten sidosryhmien yhteistyöhön yhteisen välineen, yhteisen terminologian, yhteiset viitetasot sekä yhteisiä lähestymistapoja ja käytäntöjä. Näitä tehtäviä ei voida täyttää kansallisen tason toimilla.

- Keskinäiseen luottamukseen ja ammatillisen koulutuksen oppimistulosten selkeyteen, validointiin ja siirtoon Euroopan tasolla liittyvät haasteet ovat samat kaikissa jäsenvaltioissa, eikä niihin pystytä vastaamaan yksinomaan kansallisella tai toimialojen tasolla.

- Jos kaikkien 27 jäsenvaltion ammatillisen koulutuksen alan sidosryhmät neuvottelisivat kahdenvälisistä sopimuksista tämän suositusehdotuksen kattamalla alalla kaikkien muiden sidosryhmien kanssa erikseen ja ilman koordinointia soveltaen tiettyjä käsitteitä, periaatteita ja sääntöjä, tuloksena olisi äärimmäisen monimutkainen ja vaikeaselkoinen kokonaistilanne Euroopan tasolla.

Suhteellisuusperiaate

Suositus on suhteellisuusperiaatteen mukainen, koska sillä ei korvata eikä siinä määritellä kansallisia tutkintojärjestelmiä ja/tai tutkintoja eikä sillä yhtenäistetä ammatillista koulutusta ja tutkintojärjestelmiä. Lisäksi suosituksen täytäntöönpano jätetään jäsenvaltioiden tehtäväksi. Jatkossakin noudatetaan nykyisiä raportointimenettelyjä, joten hallinnollinen taakka on mahdollisimman vähäinen.

Sääntelytavan valinta

Euroopan parlamentin ja neuvoston suositus.

4. Talousarviovaikutukset

Ei vaikutuksia yhteisön talousarvioon.

5. Lisätiedot

Uudelleentarkastelu-, tarkistus- tai raukeamislauseke

Ehdotus sisältää uudelleentarkastelulausekkeen.

Euroopan talousalue

Ehdotettu toimenpide koskee ETA-sopimuksen soveltamisalaan kuuluvaa alaa, minkä vuoksi se on ulotettava koskemaan Euroopan talousaluetta.

Ehdotuksen yksityiskohtainen kuvaus

ECVET-järjestelmän tavoitteena on tukea ja edistää liikkuvuutta rajojen yli ja osallistumista elinikäiseen oppimiseen ammatillisen koulutuksen alalla. EQF tarjoaa yhteisen viitekehyksen yleissivistävän, korkea-asteen ja ammatillisen koulutuksen eri tutkintojärjestelmien ja niiden tasojen välisten vastaavuuksien määrittämiselle, kun taas ECVET-järjestelmä tarjoaa yhteiset menetelmäpuitteet, joilla helpotetaan oppimistuloksista myönnettyjen opintosuoritusten siirtoa yhdestä tutkintojärjestelmästä tai oppimispolusta toiseen (ks. perustelujen liitteessä olevat esimerkit, kaavio 1). Tämä edistää pääsyä oppimisjärjestelmästä toiseen sekä itseopiskelun ja ammatillisten koulutusjärjestelmien yhteensopivuutta. Näin ollen järjestelmä tukee opiskelijoiden mahdollisuuksia luoda omat tutkintoihin johtavat oppimispolkunsa. Toteutus perustuu jäsenvaltioiden ja sidosryhmien vapaaehtoisen osallistumisen periaatteeseen.

ECVET-järjestelmän menetelmäkehykseen sisältyy periaatteita ja teknisiä määritelmiä, joiden avulla tutkinnot voidaan esittää oppimistulosyksiköinä ja niihin liittyvinä ECVET-pisteinä (katso liitteen kaavio 2), mikä mahdollistaa opintosuoritusten siirron ja keräämisen sekä kumppanuuksien tukemisen. ECVET-periaatteet ja tekniset määritelmät on tarkoitettu käytettäväksi joustavalla mutta johdonmukaisella tavalla. Niitä esitellään yksityiskohtaisemmin ECVET-järjestelmän käyttöoppaassa.

Yksikköperusteisena opintosuoritusjärjestelmänä ECVET edistää Euroopan laajuisen koulutusyhteistyön kehittämistä ja laajentamista. Koska järjestelmä perustuu oppimistuloksiin, ehdotettu yksikköperusteinen opintosuoritusjärjestelmä on yhteensopiva kaikkien tutkintojärjestelmien, oppimisympäristöjen ja opetusmenetelmien kanssa. Yksikköperusteinen lähestymistapa tukee joustavia yksilöllisiä oppimispolkuja, joissa opiskelijat voivat kerätä tutkintoon vaadittavat oppimistulosyksiköt ajan kuluessa eri maista ja oppimisympäristöistä. Järjestelmän joustavuus helpottaa ammatillisessa koulutuksessa olevien opiskelijoiden liikkuvuutta, mutta sen periaatteet säilyttävät jokaisen tutkinnon yhtenäisyyden, jolloin vältytään siltä, että validoitavat ja tunnustettavat oppimistulokset ovat liian hajanaisia. Lisäksi yksikköperusteinen opintosuoritusjärjestelmä tarjoaa mahdollisuuden kehittää yhteisiä viitetasoja ammatillisille tutkinnoille, sillä se luo yhtenäisen rakenteen ja yhteiset käytännöt.

ECVET-kumppanuuksilla ja -verkostoilla , joihin kuuluu toimivaltaisia laitoksia, viranomaisia, työmarkkinaosapuolia, toimialojen edustajia ja koulutuksen tarjoajia, on keskeinen asema ECVET-järjestelmän testaamisessa, kehittämisessä ja laajemmassa toteuttamisessa. Ne tarjoavat erilaisille ammatillisille oppilaitoksille mahdollisuuden tehdä yhteistyötä, luovat keskinäistä luottamusta edistävän ympäristön sekä tarjoavat puitteet ECVET-opintosuoritusten siirtoon. Nämä kumppanuudet pitäisi virallistaa ECVET-järjestelmää koskevilla yhteisymmärryspöytäkirjoilla . Opintosopimukset tarjoavat yksinkertaiset, käyttökelpoiset ja systemaattiset ohjeet siihen, kuinka yksittäisen opiskelijan opintosuoritusten siirto toteutetaan käytännössä.

ECVET-pisteet liitetään tutkintoihin ja oppimistulosyksiköihin välttämättömiksi ja täydentäviksi tiedoiksi. Pisteet määritetään yhteisten eurooppalaisten käytäntöjen pohjalta. Ne lisäävät saavutettujen oppimistulosten avoimuutta ja näin ollen helpottavat opiskelijan oppimistulosten siirtoa ja keräämistä.

Kun ECVET-pisteitä annetaan sekä tutkinnoille että niihin sisältyville yksiköille, oppimistuloksista tulee konkreettisempia. Näin ECVET-pisteet tarjoavat tietoa tutkintoon tarvittavien oppimistulosten kokonaismäärästä sekä mahdollistavat kunkin yksikön suhteellisen painoarvon määrittämisen. Ne kuvaavat oppimistulosyksiköiden suorittamista ja niiden keräämistä. On tärkeää huomata, että ECVET-pisteillä on merkitystä vain asianomaiseen tutkintoon kuuluvia oppimistuloksia arvioitaessa, elleivät kansalliset, alueelliset tai toimialakohtaiset säännöt salli ECVET-pisteiden muunlaista käyttöä. Käytäntönä on myöntää 60 pistettä oppimistuloksista, joiden suorittamiseen oletetaan kuluvan yksi vuosi virallisessa täysipäiväisessä ammatillisessa koulutuksessa.

ECVET-järjestelmässä opiskelijan jokainen opintosuoritus on pätevä osoitus oppimistuloksista, joita voidaan siirtää ja kerätä tutkintoon. Nämä oppimistulokset arvioidaan ja validoidaan siten, että opintosuoritus (oppimistulosyksiköt) voidaan siirtää yhdestä ammatillisen koulutuksen tutkintojärjestelmästä tai oppimisympäristöstä toiseen. ECVET-järjestelmää voidaan käyttää riippumatta siitä, sisältävätkö kyseiset tutkintojärjestelmät omat opintosuoritusjärjestelmänsä. ECVET-järjestelmää voidaan käyttää minkä tahansa ammatillisen tutkinnon yhteydessä millä tahansa EQF-viitetasolla. Sitä voidaan myös soveltaa missä tahansa oppimisympäristössä suoritettuihin oppimistuloksiin (esimerkkejä liitteen kaaviossa 3). Opiskelijat ovat ECVET-järjestelmän loppukäyttäjiä . ECVET-järjestelmä tulee voimaan vasta sen jälkeen, kun asianomaiset toimivaltaiset laitokset ovat ottaneet sen käyttöön kansallisella, alueellisella, paikallisella tai toimialakohtaisella tasolla. Kyseisten laitosten olisi määriteltävä täytäntöönpanon laajuus ja tehtävä tarvittavat viralliset päätökset tarkoituksenmukaisella tasolla. Laitosten on myös varmistettava, että ECVET-järjestelmää toteutettaessa ja käytettäessä noudatetaan laadunvarmistuskriteereitä.

Jotta voitaisiin luoda olosuhteet opintosuoritusten tehokkaalle tunnustamiselle ja siirtämiselle sekä näin edistää eri toimijoiden keskinäistä luottamusta, ECVET-järjestelmässä edellytetään kaikkien mukana olevien toimijoiden sitoutumista laadunvarmistuskriteereihin ja -menettelyihin kaikilla järjestelmän kaikilla tasoilla.

ECVET-järjestelmän toteutuksen pitäisi olla jatkuva prosessi, joka edellyttää vahvaa ja kestävää sitoutumista toimivaltaisilta laitoksilta, viranomaisilta, työmarkkinaosapuolilta, toimialojen edustajilta ja koulutuksen tarjoajilta. Prosessi edellyttää myös Euroopan tason sekä kansallisen ja toimialakohtaisen tason aloitteiden voimakasta yhteisvaikutusta.

Perustelujen liite

Kaavio 1: EQF ja ECVET parantavat oppimistulosten avoimuutta ja siirrettävyyttä (esimerkki)

[pic]

Edellisessä esimerkissä henkilö sai tutkintonsa FR:stä kerättyään HU:sta ja EI:stä siirrettyjä oppimistuloksia.

Kaavio 2: Oppimistulosyksiköt ja ECVET-pisteet (esimerkki)

[pic]

Kaavio 3: ECVET-järjestelmän soveltaminen oppimistulosten siirtoon ja keräämiseen

Esimerkki 1: Kaksi kumppania (ammatillisen koulutuksen tarjoajaa) järjestävät siirron virallisessa oppimisympäristössä henkilöille, jotka osallistuvat liikkuvuusohjelmiin, kuten Leonardo da Vinci -ohjelmaan.

[pic]

Esimerkki 2: Sellaisten oppimistulosten siirto ja arviointi, jotka henkilö, jolla on työkokemusta ja joka haluaa suorittaa tutkinnon, on saavuttanut työkokemuksen ja elämänkokemuksen kautta (epävirallisen ja arkioppimisen yhteydessä).

[pic]

2008/0070 (COD)

Ehdotus:

EUROOPAN PARLAMENTIN JA NEUVOSTON SUOSITUS

ammatillisen koulutuksen opintosuoritusten ja arvosanojen eurooppalaisen siirtojärjestelmän (ECVET) perustamisesta (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 149 artiklan 4 kohdan ja 150 artiklan 4 kohdan,

ottavat huomioon komission ehdotuksen[11],

ottavat huomioon Euroopan talous- ja sosiaalikomitean lausunnon[12],

ottavat huomioon alueiden komitean lausunnon[13],

noudattavat perustamissopimuksen 251 artiklassa[14] määrättyä menettelyä

sekä katsovat seuraavaa:

(1) Kansalaisten tietojen, taitojen ja pätevyyksien kehittäminen ja niiden tunnustaminen on ehdottoman tärkeää yhteisön kehityksen, kilpailukyvyn ja sosiaalisen yhteenkuuluvuuden kannalta. Niiden avulla olisi edistettävä työntekijöiden ja opiskelijoiden liikkumista rajojen yli sekä pyrittävä vastaamaan kysynnän ja tarjonnan vaatimuksiin Euroopan työmarkkinoilla. Näin ollen kansallisella ja yhteisön tasolla olisi edistettävä kaikkien henkilöiden osallistumista rajattomaan elinikäiseen oppimiseen sekä tuettava henkilöiden virallisen, epävirallisen ja arkioppimisen yhteydessä saavuttamien oppimistulosten siirtoa, tunnustamista ja keräämistä.

(2) Lissabonissa vuonna 2000 kokoontunut Eurooppa-neuvosto totesi päätelmissään tutkintojen selkeyttämisen yhdeksi päätekijöistä pyrittäessä mukauttamaan koulutusjärjestelmiä osaamisyhteiskunnan vaatimuksiin yhteisössä. Lisäksi Barcelonassa vuonna 2002 kokoontunut Eurooppa-neuvosto painotti selkeyden ja tunnustamismenettelyjen parantamisen tärkeyttä ammatillisen koulutuksen alalla.

(3) Ammatillisen koulutuksen tehostetun yhteistyön edistämisestä Euroopassa (Kööpenhaminan prosessi) joulukuun 19 päivänä vuonna 2002 annetussa neuvoston päätöslauselmassa[15] ja vuonna 2004 annetussa Koulutus 2010 -työohjelman täytäntöönpanon edistymistä koskevassa neuvoston ja komission yhteisessä raportissa[16] painotettiin ammatillisen koulutuksen opintosuoritusten ja arvosanojen siirtojärjestelmän tärkeyttä.

(4) Marraskuun 15 päivänä vuonna 2004 annetuissa neuvoston ja neuvostossa kokoontuneiden jäsenvaltioiden hallitusten edustajien päätelmissä[17] korostettiin ammatillisen koulutuksen tehostetun eurooppalaisen yhteistyön tulevina painotuksina olevan ammatillisen koulutuksen opintosuoritusten ja arvosanojen eurooppalaisen siirtojärjestelmän (ECVET) kehittäminen ja toteuttaminen, jotta opiskelijat voisivat hyödyntää oppimispoluillaan suorittamiaan opintoja siirtyessään yhdestä ammatillisesta koulutusjärjestelmästä toiseen.

(5) Tämän suosituksen tarkoituksena on luoda ammatillisen koulutuksen opintosuoritusten ja arvosanojen eurooppalainen siirtojärjestelmä, jäljempänä ’ECVET-järjestelmä’, jolla edistetään tutkintoa suorittavien opiskelijoiden oppimistulosten siirtoa, tunnustamista ja keräämistä. Tämä parantaa kansalaisten oppimistulosten avoimuutta ja siirrettävyyttä jäsenvaltioiden välillä ja jäsenvaltioiden sisällä elinikäisen oppimisen rajattomalla alueella.

(6) ECVET-järjestelmän pitäisi perustua tämän suosituksen liitteessä 2 esitettyihin periaatteisiin ja teknisiin määritelmiin. Lisäksi sen olisi perustuttava yleisiin laadunvarmistuksen periaatteisiin, jotka on esitetty ammatillisen koulutuksen laadunvarmistuksesta 28 päivänä toukokuuta 2004 annetuissa neuvoston päätelmissä[18] ja suosituksessa[19] eurooppalaisten laadunvarmistuspuitteiden luomiseksi ammatillisen koulutuksen alalle.

(7) ECVET-järjestelmää voidaan soveltaa kaikkiin oppimistuloksin, joiden pitäisi periaatteessa olla suoritettavissa eri koulutustyyppien ja oppimispolkujen kautta ja sen jälkeen siirrettävissä ja tunnustettavissa. Näin ollen tällä suosituksella edistetään laajempia elinikäisen oppimisen tavoitteita, parannetaan työntekijöiden ja opiskelijoiden työllistymistä, liikkuvuutta ja sosiaalista osallisuutta sekä tuetaan koulutusjärjestelmien nykyaikaistamista ja joustavien ja yksilöllisten ammatillisten oppimispolkujen luomista. Suosituksella myös myötävaikutetaan koulutuksen, työelämän ja yksilön tarpeiden yhdistämiseen, edistetään yhteyksien luomista virallisen, epävirallisen ja arkioppimisen välille sekä tuetaan elämänkokemuksen ja työkokemuksen kautta saavutettujen oppimistulosten tunnustamista.

(8) Avoimet laadunvarmistusperiaatteet, tietojenvaihto ja tutkinnoista vastaavien laitosten, ammatillisen koulutuksen tarjoajien ja muiden asianomaisten sidosryhmien välisten kumppanuuksien luominen edistävät keskinäisen luottamuksen rakentamista ja tukevat tämän suosituksen täytäntöönpanoa.

(9) Tämä suositus parantaa ammatillisen koulutuksen opintosuoritusjärjestelmien ja korkea-asteen koulutukseen liittyvän eurooppalaisen opintosuoritusten ja arvosanojen siirtojärjestelmän (ECTS) yhteensopivuutta ja vertailtavuutta ja edistää näin liikkuvuutta koulutustasojen välillä kansallisen lainsäädännön ja käytäntöjen mukaisesti.

(10) Epäviralliseen ja arkioppimiseen perustuvien oppimistulosten validointia olisi edistettävä epävirallisen ja arkioppimisen määrittämistä ja validointia koskevista Euroopan laajuisista periaatteista 28 päivänä toukokuuta 2004 tehtyjen neuvoston päätelmien[20] mukaisesti.

(11) Tämä suositus täydentää eurooppalaisen tutkintojen viitekehyksen, jäljempänä ’EQF’, perustamisesta elinikäisen oppimisen edistämiseksi […] päivänä […] kuuta […] annettua Euroopan parlamentin ja neuvoston suositusta[21], jossa jäsenvaltioita kehotetaan edistämään tiiviitä yhteyksiä EQF:n sekä korkea-asteen koulutuksen ja ammatillisen koulutuksen opintosuoritusten ja arvosanojen nykyisten tai tulevien eurooppalaisten siirtojärjestelmien välillä. EQF:n päätavoitteena on lisätä suoritettujen tutkintojen avoimuutta, vertailukelpoisuutta ja siirrettävyyttä, kun taas ECVET-järjestelmä edistää tutkintoa suorittavien henkilöiden oppimistulosten siirtoa, tunnustamista ja keräämistä.

(12) Tässä suosituksessa otetaan huomioon yhteisön yhteisistä puitteista tutkintojen ja pätevyyksien selkeyttämiseksi (Europass) 15 päivänä joulukuuta 2004 tehty Euroopan parlamentin ja neuvoston päätös 2241/2004/EY[22] sekä koulutukseen liittyvästä valtioiden rajat ylittävästä liikkuvuudesta yhteisössä (liikkuvuutta koskeva eurooppalainen laatuperuskirja) 18 päivänä joulukuuta 2006 annettu Euroopan parlamentin ja neuvoston suositus[23].

(13) Tämä suositus ei saisi rajoittaa ammattipätevyyden tunnustamisesta 7 päivänä syyskuuta 2005 annetun Euroopan parlamentin ja neuvoston direktiivin 2005/36/EY[24] soveltamista. Kyseisessä direktiivissä vahvistetaan sekä asianomaisten kansallisten viranomaisten että muuttajien oikeudet ja velvollisuudet. ECVET-järjestelmän käyttö ei myöskään saisi vaikuttaa työmarkkinoille pääsyyn, kun ammattipätevyysvaatimukset on tunnustettu direktiivin 2005/36/EY mukaisesti.

(14) Tämä suositus noudattaa perustamissopimuksen 5 artiklassa tarkoitettua toissijaisuusperiaatetta, sillä jäsenvaltiot eivät voi riittävissä määrin saavuttaa tämän suosituksen tavoitetta eli parantaa yhteistyötä ja lisätä tiedottamista ja avoimuutta liikkuvuuden ja elinikäisen oppimisen edistämiseksi, vaan tavoite on laajuutensa vuoksi paremmin saavutettavissa yhteisön tasolla. Mainitussa artiklassa tarkoitetun suhteellisuusperiaatteen mukaisesti suosituksessa ei ylitetä sitä, mikä on näiden tavoitteiden saavuttamiseksi tarpeen, sillä suosituksessa ei korvata tai määritellä kansallisia tutkintojärjestelmiä ja/tai tutkintoja ja/tai kansallisia opintosuoritusjärjestelmiä, siinä ei kuvata yksittäisiä oppimistuloksia tai henkilöiden pätevyyksiä eikä sen tavoitteena tai edellytyksenä ole tutkintojärjestelmien pilkkominen tai yhtenäistäminen,

SUOSITTAVAT, ETTÄ JÄSENVALTIOT

1. tukevat ammatillisen koulutuksen opintosuoritusten ja arvosanojen eurooppalaista siirtojärjestelmää, jäljempänä ’ECVET-järjestelmää’, liitteissä 1 ja 2 esitetyllä tavalla edistääkseen liikkuvuutta valtioiden rajojen yli ammatillisen koulutuksen alalla ja rajatonta elinikäistä oppimista,

2. käyttävät ECVET-järjestelmää vuodesta 2012 ja ryhtyvät erityisesti toimenpiteisiin soveltaakseen sitä asteittain ammatillisen koulutuksen tutkintoihin kansallisen lainsäädännön ja käytäntöjen mukaisesti, jotta henkilöiden virallisen, epävirallisen tai arkioppimisen yhteydessä suorittamia oppimistuloksia voitaisiin siirtää, tunnustaa ja kerätä,

3. tukevat ja kehittävät kansallisia ja Euroopan laajuisia kumppanuuksia ja verkostoja, joihin kuuluu toimivaltaisia laitoksia ja viranomaisia, työmarkkinaosapuolia, toimialojen edustajia ja ammatillisen koulutuksen tarjoajia, jotka ovat valmiita kokeilemaan, toteuttamaan ja edistämään ECVET-järjestelmää,

4. varmistavat, että ammatillisen koulutuksen alan sidosryhmät ja yksityishenkilöt saavat tietoa ja opastusta ECVET-järjestelmän käytöstä. Lisäksi on varmistettava, että toimivaltaiset viranomaiset tiedottavat riittävästi ECVET-järjestelmän soveltamisesta tutkintoihin ja että toimivaltaisten viranomaisten antamissa Europass-asiakirjoissa on esitetty selkeästi tarpeelliset tiedot,

5. soveltavat laadunvarmistusperiaatteita ECVET-järjestelmää käyttäessään, erityisesti oppimistulosten arvioinnissa, validoinnissa ja tunnustamisessa,

6. varmistavat, että asianmukaisilla tasoilla on kunkin jäsenvaltion lainsäädännön, koulutusrakenteiden ja -vaatimusten mukaiset toimivat koordinointi- ja seurantamekanismit, jotta ECVET-järjestelmän toteuttamiseksi tehtyjen aloitteiden laatu, avoimuus ja yhdenmukaisuus voidaan taata.

KANNATTAVAT KOMISSION AIKOMUSTA

1. tukea jäsenvaltioita 1–6 kohdassa esitettyjen tehtävien toteuttamisessa ja liitteessä 2 esitettyjen ECVET-järjestelmän periaatteiden ja teknisten määritelmien soveltamisessa erityisesti edistämällä testausta, yhteistyötä, vastavuoroista oppimista, kampanjointia sekä tiedotustoimien ja kuulemisten käynnistämistä eurooppalaisen ECVET-verkoston kautta,

2. laatia käyttöopas ja kehittää välineitä yhteistyössä kansallisten ja eurooppalaisten asiantuntijoiden ja käyttäjien kanssa, kehittää asiantuntemusta ECVET-järjestelmän ja korkea-asteen koulutuksen alalla käytetyn eurooppalaisen opintosuoritusten ja arvosanojen siirtojärjestelmän välisen yhteensopivuuden lujittamiseksi ja tiedottaa säännöllisesti ECVET-järjestelmän kehityksestä,

3. perustaa vuoden kuluttua tämän suosituksen antamisesta ammatillisen koulutuksen sidosryhmistä ja kansallisista toimivaltaisista laitoksista koostuva ECVET-käyttäjien ryhmä, joka osallistuu eurooppalaisen ECVET-verkoston toimintaan myötävaikuttaakseen käyttöoppaan päivittämiseen ja edistääkseen laadukasta ja johdonmukaista yhteistyötä ECVET-järjestelmän toteuttamisessa,

4. seurata toteutettuja toimenpiteitä ja ryhtyä jatkotoimiin erityisesti päivittämällä ohjeita sekä arvioituaan toteutetut toimenpiteet yhdessä jäsenvaltioiden kanssa raportoida neljän vuoden kuluttua tämän suosituksen antamisesta Euroopan parlamentille ja neuvostolle saaduista kokemuksista ja vaikutuksista tulevaisuuteen sekä tarvittaessa tarkistaa ja muuttaa suositusta.

Tehty Brysselissä päivänä kuuta .

Euroopan parlamentin puolesta Neuvoston puolesta

Puhemies Puheenjohtaja

LIITE 1

Tässä suosituksessa sovelletaan seuraavia määritelmiä:

a) ’tutkinnolla’ tarkoitetaan arviointi- ja validointiprosessin virallista tulosta, joka saadaan toimivaltaisen laitoksen vahvistettua, että henkilö on suorittanut tietyt vaatimukset täyttävät oppimistulokset;

b) ’oppimistuloksilla’ tarkoitetaan asioita, jotka opiskelijan todetaan tietävän, ymmärtävän ja pystyvän tekemään oppimisprosessin päätteeksi ja jotka määritellään tietoina, taitoina ja pätevyyksinä;

c) ’oppimistulosyksiköllä’ (yksiköllä) tarkoitetaan tutkinnon osaa, joka koostuu johdonmukaisesta tietojen, taitojen ja pätevyyden kokonaisuudesta ja joka voidaan arvioida ja validoida;

d) ’oppimistuloksista myönnettävällä opintosuorituksella’ (opintosuorituksella) tarkoitetaan henkilön oppimistuloksia, jotka on arvioitu ja joita voidaan kerätä tutkintoa varten tai siirtää toiseen opinto-ohjelmaan tai tutkintoon;

e) ’toimivaltaisella laitoksella’ tarkoitetaan laitosta, joka on vastuussa tutkintojen suunnittelusta ja myöntämisestä tai yksiköiden tunnustamisesta tai muista ECVET-järjestelmään liittyvistä toimista, kuten ECVET-pisteiden myöntämisestä tutkinnoille ja yksiköille sekä oppimistulosten arvioinnista, validoinnista ja tunnustamisesta järjestelmään osallistuvien maiden sääntöjen ja käytäntöjen mukaisesti;

f) ’oppimistulosten arvioinnilla’ tarkoitetaan menetelmiä ja menettelyjä, joilla määritetään opiskelijan saavuttamien tietojen, taitojen ja pätevyyden taso;

g) ’oppimistulosten validoinnilla’ tarkoitetaan menettelyä, jossa varmistetaan, että opiskelijan suorittamat arvioidut oppimistulokset vastaavat yksikköön tai tutkintoon vaadittavia tuloksia;

h) ’oppimistulosten tunnustamisella’ tarkoitetaan menettelyä, jossa suoritetut oppimistulokset vahvistetaan virallisesti myöntämällä yksiköitä tai tutkintoja;

i) ’ECVET-pisteillä’ tarkoitetaan tutkintoon kuuluvien oppimistulosten numeerisesti esitettyä kokonaispainoarvoa ja yksiköiden suhteellista painoarvoa tutkinnosta.

LIITE 2

ECVET-järjestelmä – periaatteet ja tekniset määritelmät

Ammatillisen koulutuksen opintosuoritusten ja arvosanojen eurooppalainen siirtojärjestelmä on tarkoitettu edistämään oppimistulosten tunnustamista liikkuvuuden yhteydessä ja tukemaan tutkinnon suorittamista. Sitä sovelletaan tiettyyn tutkintoon seuraavia periaatteita ja teknisiä määritelmiä noudattaen.

1. Oppimistulosyksiköt

Yksikkö on tutkinnon rakenneosa, joka koostuu tietystä osasta tutkintoon edellytettäviä tietoja, taitoja ja pätevyyksiä. Tutkinto on periaatteessa useiden yksiköiden muodostama kokonaisuus. Opiskelija voi siis saada tutkinnon keräämällä vaaditut yksiköt, jotka on suoritettu eri maissa ja ympäristöissä (virallisen, epävirallisen tai arkioppimisen yhteydessä).

Tutkinnon muodostavien yksiköiden olisi oltava

- esitetty ymmärrettävästi kuvaamalla niihin sisältyvät tiedot, taidot ja pätevyydet;

- muodostettu ja jäsennelty johdonmukaisesti suhteessa koko tutkintoon;

- muodostettu siten, että yksikköön sisältyvät oppimistulokset voidaan arvioida ja validoida erikseen.

Yksikkö voi liittyä vain tiettyyn yksittäiseen tutkintoon tai olla yhteinen useille tutkinnoille. Yksikön muodostavien odotettujen oppimistulosten suorittaminen ei ole sidottu tiettyyn suoritustapaan tai -paikkaan. Näin ollen yksikön käsitettä ei saa sekoittaa virallisen opetusohjelman tai koulutuksen osioon.

Toimivaltaiset laitokset laativat kansallisten, alueellisten tai alakohtaisen sääntöjen mukaiset säännöt ja menettelyt, jotka koskevat oppimistulosyksiköiden ominaisuuksien määrittämistä ja kyseisten yksiköiden yhdistämistä ja keräämistä tiettyä tutkintoa varten.

Yksikön määritelmiin olisi sisällytettävä:

- yksikön yleinen nimi;

- sen tutkinnon yleinen nimi, johon yksikkö liittyy;

- tutkinnon EQF-tason mukainen viitetaso ja tutkintoon liittyvät ECVET-pisteet sekä tarvittaessa tutkinnon NQF-taso;

- yksikköön sisältyvät oppimistulokset;

- näiden oppimistulosten arviointimenettelyt ja -kriteerit;

- yksikköön liittyvät ECVET-pisteet;

- tarvittaessa yksikön voimassaoloaika.

2. Oppimistulosten siirto ja kerääminen, ecvet-kumppanuudet

ECVET-järjestelmässä yhdessä ympäristössä suoritetut oppimistulokset arvioidaan ja siirretään myönteisen arvioinnin jälkeen toiseen ympäristöön. Tässä toisessa ympäristössä toimivaltainen laitos validoi ja tunnustaa oppimistulokset osaksi kyseisen henkilön tavoitteleman tutkinnon vaatimuksia. Tämän jälkeen oppimistulosyksiköitä voidaan kerätä kyseiseen tutkintoon kansallisten, alakohtaisten tai alueellisten sääntöjen mukaisesti. Asianomaiset toimivaltaiset laitokset laativat oppimistulosyksiköiden arvioinnissa, validoinnissa ja keräämisessä sovellettavat menettelyt ja ohjeet.

ECVET-järjestelmään perustuvaa opintosuoritusten siirtoa, jota sovelletaan virallisen oppimisen yhteydessä suoritettuihin oppimistuloksiin, olisi edistettävä luomalla toimivaltaisten laitosten kumppanuuksia ja verkostoja, joissa jokaisella laitoksella on omassa toimintaympäristössään oikeus myöntää tutkintoja ja yksiköitä tai suoritettuja oppimistuloksia vastaavia opintosuorituksia siirtoa ja validointia varten.

Kumppanuuksien tarkoituksena on:

- tarjota kumppaneiden yhteistyölle ja verkostoitumiselle yleinen kehys, jonka avulla luodaan keskinäisen luottamuksen ilmapiiri, kuten on esitetty yhteisymmärryspöytäkirjassa;

- auttaa kumppaneita suunnittelemaan erityisjärjestelyjä opiskelijoiden opintosuoritusten siirtoa varten.

Yhteisymmärryspöytäkirjassa olisi vahvistettava, että kumppanit:

- hyväksyvät toistensa aseman toimivaltaisina laitoksina;

- hyväksyvät toistensa laadunvarmistus-, arviointi-, validointi- ja tunnustamiskriteerit ja -menettelyt riittävinä opintosuoritusten siirtoa varten;

- sopivat kumppanuuden toimintaehdoista, kuten tavoitteista, kestosta ja yhteisymmärryspöytäkirjan tarkistamisjärjestelyistä;

- sopivat tutkintojen vertailukelpoisuudesta opintosuoritusten siirtoa varten ja käyttävät EQF:ää viitetasojen määrittämiseen;

- määrittelevät kyseiseen menettelyyn mahdollisesti liittyvät muut toimijat ja toimivaltaiset laitokset sekä näiden tehtävät.

Jotta ECVET-järjestelmää voitaisiin soveltaa epävirallisen ja arkioppimisen yhteydessä tai yhteisymmärryspöytäkirjan puitteiden ulkopuolella suoritettuihin oppimistuloksiin, toimivaltaisen laitoksen, jolla on oikeus tutkintojen, yksiköiden tai opintosuoritusten myöntämiseen, olisi laadittava menettelyt ja luotava mekanismit oppimistulosten määrittämiseen, validointiin ja tunnustamiseen myöntämällä niitä vastaavat yksiköt ja niihin liittyvät ECVET-pisteet.

3. Opintosopimus ja henkilökohtainen suoritusote

Jotta opintosuorituksia voitaisiin siirtää, kun kyseessä on kaksi kumppania ja liikkuvuutta hyödyntävä opiskelija, molemmat toimivaltaiset laitokset ja opiskelija tekevät opintosopimuksen yhteisymmärryspöytäkirjan puitteissa. Opintosopimuksessa pitäisi

- erottaa toisistaan toimivaltainen ’kotioppilaitos’ ja ’vastaanottava oppilaitos’[25];

- määritellä tietyt ehdot liikkuvuusjaksolle, kuten opiskelijan henkilöllisyys, liikkuvuusjakson kesto, suoritettavat oppimistulokset ja niihin liittyvät ECVET-pisteet.

Opintosopimuksessa olisi vahvistettava, että jos opiskelija on suorittanut edellytetyt oppimistulokset ja ’vastaanottava oppilaitos’ on arvioinut ne hyväksytyiksi, ’kotioppilaitos’ voi validoida ja tunnustaa tulokset osaksi tutkintovaatimuksia toimivaltaisen laitoksen antamien sääntöjen ja menettelyjen mukaisesti.

Siirtoa voidaan soveltaa kumppaneiden välillä virallisessa tai epävirallisessa yhteydessä suoritettuihin oppimistuloksiin. Näin ollen suoritetuista oppimistuloksista myönnettyjen opintosuoritusten siirrossa on kolme vaihetta:

- ’Vastaanottava oppilaitos’ arvioi suoritetut oppimistulokset ja myöntää opiskelijalle opintosuorituksen. Suoritetut oppimistulokset ja vastaavat ECVET-pisteet merkitään opiskelijan ’henkilökohtaiseen suoritusotteeseen’[26];

- ’Kotioppilaitos’ validoi opintosuorituksen asianmukaisena merkintänä opiskelijan saavutuksista;

- ’Kotioppilaitos’ tunnustaa suoritetut oppimistulokset. Tämän tunnustamisen perusteella myönnetään yksiköitä ja niitä vastaavia ECVET-pisteitä ’kotijärjestelmän’ sääntöjen mukaisesti.

Se, validoiko ja tunnustaako toimivaltainen ’kotioppilaitos’ oppimistulokset, riippuu siitä, onko toimivaltainen ’vastaanottava oppilaitos’ arvioinut oppimistulokset hyväksyttäviksi sovittujen menettelyjen ja laadunvarmistuskriteereiden mukaisesti.

4. ECVET-pisteet

ECVET-pisteet tarjoavat täydentävää numeerista tietoa tutkinnoista ja yksiköistä. Niillä ei ole itsenäistä arvoa irrallaan niihin liittyvistä oppimistuloksista, ja ne kuvaavat yksiköiden suorittamista ja keräämistä. Jotta ECVET-pisteitä käytettäisiin yhdenmukaisesti, sovelletaan käytäntöä, jonka mukaan virallisessa täysipäiväisessä ammatillisessa koulutuksessa vuoden aikana todennäköisesti suoritettavat oppimistulokset vastaavat 60:tä pistettä.

ECVET-järjestelmässä pisteiden myöntämiseen kuuluu yleensä kaksi vaihetta: ensin ECVET-pisteet määritetään koko tutkinnolle ja sen jälkeen sen yksiköille. Tietyn tutkinnon yhteydessä vertailukohtana käytetään yhtä virallista oppimisympäristöä. Käytäntönä on, että kyseisestä tutkinnosta saa täydet ECVET-pisteet. Pisteiden kokonaismäärästä annetaan sitten ECVET-pisteitä kullekin yksikölle sen mukaan, mikä on niiden suhteellinen painoarvo tutkinnosta.

Tutkinnoille, joille ei ole viitteeksi virallista oppimispolkua, voidaan antaa ECVET-pisteitä vertaamalla tutkintoa toiseen tutkintoon, jolle on virallinen viiteympäristö. Jotta tutkintoja voitaisiin vertailla, toimivaltaisen laitoksen olisi viitattava vastaavaan EQF-tasoon tai mahdollisesti NQF-tasoon tai pätevyyksien, ammattialojen tai oppimistulosten samankaltaisuuteen.

Oppimistulosyksiköiden suhteellinen painoarvo tutkinnosta olisi määritettävä seuraavin kriteerein tai niiden yhdistelmin:

- yksikön muodostavien oppimistulosten suhteellinen merkittävyys työmarkkinoille osallistumisen, toiselle tutkintotasolle etenemisen tai sosiaalisen integraation kannalta;

- yksikköön sisältyvien oppimistulosten vaikeusaste, laajuus ja kattavuus;

- opiskelijalta edellytettävä työpanos yksikköön vaadittavien tietojen, taitojen ja pätevyyksien saavuttamiseksi.

Useille tutkinnoille yhteisen yksikön ECVET-pisteinä ilmoitettu painoarvo voi vaihdella tutkinnosta toiseen.

ECVET-pisteiden myöntäminen on normaalisti osa tutkintojen ja yksiköiden suunnittelua. ECVET-pisteet määrittelee toimivaltainen laitos, joka on vastuussa tutkintojen suunnittelusta ja ylläpidosta tai jolle on erityisesti annettu tämä tehtävä. Niissä maissa, joissa on jo käytössä kansallinen pistejärjestelmä, asianomaiset toimivaltaiset laitokset toteuttavat järjestelyt kansallisten opintosuorituspisteiden muuttamiseksi ECVET-pisteiksi.

ECVET-pisteitä myönnetään, kun tutkinto tai yksikkö on suoritettu loppuun riippumatta niiden suorittamiseen vaadittavasta ajasta.

Yleensä yksikön siirtoon liittyy vastaavien ECVET-pisteiden siirto ottamalla pisteet huomioon siirrettyjä oppimistuloksia tunnustettaessa. Toimivaltainen laitos voi tarvittaessa harkita uudelleen ECVET-pisteiden huomioon ottamista, kunhan tätä varten laaditut säännöt ja menettelyt ovat avoimia ja perustuvat laadunvarmistusperiaatteisiin.

Epävirallisen tai arkioppimisen yhteydessä suoritetusta tutkinnosta, jolle voidaan määrittää viitteeksi virallinen oppimispolku, ja sen yksiköistä myönnetään samat ECVET-pisteet kuin viitteenä käytetystä tutkinnosta, koska suoritetut oppimistulokset ovat samat.

[1] Maastrichtin kommunikea ammatillisen koulutuksen tehostetun eurooppalaisen yhteistyön tulevista painotuksista, 14. joulukuuta 2004 (http://ec.europa.eu/education/news/ip/docs/maastricht_com_en.pdf); Helsingin kommunikea ammatillisen koulutuksen tehostetusta eurooppalaisesta yhteistyöstä, 5. joulukuuta 2006 (http://ec.europa.eu/education/policies/2010/doc/helsinkicom_fi.pdf)

[2] Tutkinto- ja pätevyysvaatimuksia selkeyttävät yhteisön puitteet (Europass).

[3] Euroopan parlamentin ja neuvoston suositus eurooppalaisen tutkintojen viitekehyksen perustamisesta elinikäisen oppimisen edistämiseksi, KOM(2006) 479 lopullinen, Bryssel, 5.9.2006.

[4] EYVL L 215, 9.8.2001.

[5] 9600/04 EDUC 118 SOC 253, 28. toukokuuta 2004.

[6] EUVL L 394, 30.12.2006, s. 5.

[7] EUVL L […].

[8] EUVL L 255/22, 30.9.2005, s. 1.

[9] ECVET Reflector (http://www.ecvet.net/c.php/ecvet/index.rsys); ECVET Connexion (http://www.ecvetconnexion.com/)

[10] http://ec.europa.eu/education/ecvt/results_en.html

[11] EUVL C , , s. .

[12] EUVL C , , s. .

[13] EUVL C , , s. .

[14] EUVL C 145, 30.6.2007, s. 5-9.

[15] EYVL C 13, 18.1.2003, s. 2.

[16] Asiak. 6905/04 EDUC 43, maaliskuu 2004.

[17] Asiak. 13832/04 EDUC 204, SOC 499, marraskuu 2004.

[18] Asiak. 9599/04 EDUC 117, SOC 252, toukokuu 2004.

[19] EUVL… , , s. .

[20] Asiak. 9600/04 EDUC 118 SOC 253.

[21] EUVL … , , s. .

[22] EUVL L 390, 31.12.2004, s. 6.

[23] EUVL L 394, 30.12.2006, s. 5.

[24] EUVL L 255, 30.9.2005, s. 22, direktiivi sellaisena kuin se on muutettuna direktiivillä 2006/100/EY (EUVL L 363, 20.12.2006, s. 141).

[25] 'Kotioppilaitos’ on laitos, joka validoi ja tunnustaa opiskelijan suorittamat oppimistulokset. ’Vastaanottava oppilaitos’ on laitos, joka antaa kyseisiin oppimistuloksiin liittyvää koulutusta ja arvioi suoritetut oppimistulokset.

[26] Henkilökohtainen suoritusote on asiakirja, jossa opiskelijan arvioidut oppimistulokset, yksiköt ja myönnetyt ECVET-pisteet esitetään yksityiskohtaisesti.